Asiyesikia la mkuu huvunjika guu

ASIYESIKIA LA MKUU HUVUNJIKA GUU 
Maana ya methali hii ni kwamba asiyefuata ushauri wa waliomtangulia hufikwa na mambo magumu. Methali hii hutumiwa kuwashauri watu umuhimu wa kufuata ushauri wa wazazi wao au walio wazidi maarifa na umri.  
Bahati alikuwa mtoto mzuri katika kijiji cha Mtopanga. Bahati alikuwa mtoto mrembo hadi wengi walimsifia. Bahati alikuwa mtoto aliyeumbwa akaumbika. Macho yake makubwa kama gololi, weupe wake kama embe dodo. Kiuno chake kilicho pangika ungedhani amejiumba mwenyewe. Hakukuwa na msichana mwingine katika kijiji  hicho aliye na urembo kama wa Bahati. Kwa kweli alikuwa mrembo utadhani ni malaika wa Mungu.  
Licha ya kuwa na urembo huo wote, Bahati alikuwa msichana aliyekuwa na tabia mbaya. Hakuwa na heshima kwa wazazi wake hata watu wengine. Urembo wake ulimdanganya, hakutaka kusikia la mwadhini wala mteka maji msikitini. Bahati alikuwa malaya mkubwa ambaye alicheza na wanaume karibia wote katika kijiji chao. Wazazi wake Bahati walimkanya lakini aliwaambia kuwa ni maisha yake.  Kuna wakati pia wazazi wake walipata kumchapa, naye alitaka kupigana nao. Wazazi hao walifikia wakati wakachoka na kumuachia dunia. 
Hawakukosea wahenga waliposema kuwa kisifiwacho sana hakidumu na ngoma ikipigwa sana haidumu. Bahati alifanya vituko vyake bila kujali.  Baada ya muda si mrefu, Bahati alipata maradhi ya ukimwi. Bahati alizificha habari hizo kwa wazazi wake kwani hakujua vipi atawaelezea.  Mwishowe, Bahati aliamua kuwaambia wazazi wake habari hizo kwani mambo yalizidi kuwa mabaya. Wazazi wake hawakuwa na la kufanya kwani tayari Bahati alikuwa ashaathirika kwa muda mrefu, kilichokuwa kimebaki ni kungojea siku yake ya kuondoka duniani. 
Hadithi hii ni funzo kwa wale ambao hawafuati mafunzo ya wavyele wao. Tunatakiwa kuwaheshimu na kufuata mafunzo yao.